text: 3-4 gerningsmænd knuste rude og begik indbrud i spillehal
  06 december 2017 kl. 04.52
  En spillehal i Haderslev er natten til onsdag blevet udsat for indbrud. Politiet efterlyser nu 3-4 gerningsmænd.
  Med et par brosten skaffede flere gerningsmænd sig adgang til en spillehal i Haderslev for at begå indbrud. Syd- og Sønderjyllands Politi efterlyser nu 3-4 gerningsmænd, som kørte fra stedet.
  - Vi har ikke noget præcist signalement af gerningsmændene, men vi ved, at de er kørt fra stedet i en sort stationcar, siger Ivan Gohr Jensen, vagtchef ved Syd- og Sønderjyllands Politi, til TV SYD.
  Indbruddet skete præcist klokken 04.00 natten til onsdag i Nørregade i Haderslev. De 3-4 gerningsmænd er kørt mod syd i en ældre, sort stationcar.
  Helt præcist hvad gerningsmændene er sluppet afsted med, ved politiet ikke endnu.
  Oplysninger kan gives til politiet på telefon 114.
  
  